**Bacovia redivivus**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E timpul fraţilor mă dor

toţi nervii la televizor

istoria contemporană vai

pe sus e luată de tramvai

Doar îngerii mai merg pe jos

şi calcă tot ce nu-i frumos

se scoală muncitoru-n pripă

neveste-i arde o aripă

Şi-n fund soldatul la cazarmă

se pregăteşte s-o adoarmă

savantul însă fiind mai pur

o dă de-a dura prin azur

Şi lumea toată îi admiră

şi le mai sparge-n cap o liră

Costel Zăgan, CEZEISME II